Diari Oficial de la Generalitat Valenciana


Sumari del DOGV 5922, del 29-12-2008 (2008/14597)

DECRET 202/2008, de 19 de desembre, del Consell, pel qual modifica determinats preceptes del Decret 43/2006, de 31 de març, del Consell, pel qual es va aprovar el Reglament del Joc del Bingo.
-----------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2008/12/19/202/dof/vci/html**

### Dades del document

Número de DOGV
:   5922

Data del DOGV
:   29-12-2008

Secció del DOGV
:   I. DISPOSICIONS GENERALS

Número del document
:   2008/14642


Data del document
:   19-12-2008

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * joc d'atzar
    * establiment de jocs
    * reglament administratiu
    * legislació

DECRET 202/2008, de 19 de desembre, del Consell, pel qual modifica determinats preceptes del Decret 43/2006, de 31 de març, del Consell, pel qual es va aprovar el Reglament del Joc del Bingo. [2008/14373]  
En compliment i desplegament del que disposa la Llei 4/1988, de 3 de juny, de la Comunitat Valenciana, el Consell, va aprovar per mitjà del Decret 43/2006, de 31 de març, del Consell, el Reglament del Joc del Bingo, que va derogar el desplegament normatiu anterior.  
La Llei de Mesures Fiscals, de Gestió Financera i Administrativa i d'Organització de la Generalitat per a l'exercici de 2009, en l'article 36 modifica l'apartat dos de l'article 15 de la Llei 13/1997, de 23 de desembre de la Generalitat, disposant que amb efectes d'1 de gener de 2009, la taxa que grava els jocs de sort, envit o atzar s'exigirà en la seua modalitat de gravamen sobre establiments diferents de casinos de joc, a raó del 23%. Igualment en el capítol V, modifica diversos articles de la Llei 4/1988, de 3 de juny, del Joc de la Comunitat Valenciana, incidint alguns d'ells en la regulació del joc del Bingo.  
Els canvis efectuats per la llei esmentada, units a la ràpida evolució de la tecnologia i a la canviant realitat social i empresarial, comporten la modificació del Reglament del Joc del Bingo, aprovat per mitjà del Decret 43/2006, del 31 de març del Consell, l'annex de la qual va ser al seu torn modificat per l'Ordre de 20 de desembre de 2006, de la Conselleria d'Economia, Hisenda i Ocupació.  
En esta línia s'efectuen les modificacions de determinats preceptes del Reglament referit, com ara la introducció de mitjans electrònics de cobrament i pagament; l'ampliació del termini de validesa de les autoritzacions i les plantilles de personal, adequant-los a les modificacions legals; així com la modificació dels premis, destacant-ne la inclusió del premi del bingo acumulat i la quantitat a distribuir i el percentatge que s'ha de fixar als distints premis que es concedixen en el joc del bingo.  
Per tot això, amb informe previ de la Comissió del Joc de la Comunitat Valenciana, a proposta del conseller d'Economia, Hisenda i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 19 de desembre de 2008,  
DECRETE  
Article únic  
Es modifiquen els articles 3, 4, 5, 6, 8, 21, 22, 23, 26, 30, 33, 35, 36, 43, 44 i 49 i l'annex del Reglament del Joc del Bingo, aprovat pel Decret 43/2006, de 31 de març, del Consell, en els termes que es detallen a continuació.   
DISPOSICIONS TRANSITÒRIES  
Primera  
Les sol·licituds d'autoritzacions que es troben en tramitació davant de la conselleria competent en matèria de joc a la data d'entrada en vigor del present reglament s'hauran d'atindre als requisits, condicions o tràmits que s'establixen en la present norma.  
Les autoritzacions concedides a les entitats i empreses titulars de sala de bingo, així com les concedides a les mercantils titulars d'empreses de servicis, quedaran prorrogades automàticament pel període que reste fins a complir el termini de deu anys previst en el present reglament.  
Segona  
Els cartons expedits per la Conselleria d'Economia, Hisenda i Ocupació, les normes del dors dels quals queden modificades a l'entrada en vigor del present decret, seran vàlids i podran ser venuts fins a esgotar existències, encara que amb els percentatges de premis establits en la present norma.  
Les sales de bingo, mentre venguen cartons el dors dels quals no s'adeqüe als nous percentatges de tributs i premis hauran d'informar del que disposa el present decret, almenys, en lloc visible del Servici d'Admissió i de la Sala de Joc.  
DISPOSICIÓ DEROGATÒRIA  
Única  
Queden derogades les disposicions transitòries primera, segona i tercera del Decret 43/2006, de 31 de març, del Consell, l'Ordre de 20 de desembre de 2006, de la Conselleria d'Economia, Hisenda i Ocupació, per la qual es modifica l'annex del Reglament del Joc, aprovat per mitjà del Decret 43/2006, de 31 de març, del Consell, així com qualsevol altra disposició del mateix rang o d'un rang inferior en allò que s'opose al present decret.  
DISPOSICIÓ FINAL  
Única  
El present decret entrarà en vigor el dia 1 de gener de 2009.  
València, 19 de desembre de 2008  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA  
REGLAMENT DEL JOC DEL BINGO  
TÍTOL I  
Disposicions generals i normes del joc del bingo   
i les seues modalitats   
CAPÍTOL II  
Del joc del bingo   
Article 3. Normes generals  
1. Joc.  
1.1. Les sales de bingo estaran exclusivament dedicades al joc del bingo, sense que puga haver-hi altres jocs; dins de la dita sala podrà donar-se servici de restauració, si bé amb l'horari que està establit per a la sala.  
1.2. Durant el desenrotllament de la partida no es permetrà l'entrada a la sala de nous jugadors o visitants.  
1.3. Dins de l'horari fixat en les autoritzacions, l'empresa o entitat titular, o si és el cas l'empresa de servicis, determinaran les hores en què efectivament han de començar i acabar les partides. La realització de l'última partida s'anunciarà expressament als jugadors i no podrà iniciar-se, en cap cas, després de l'horari màxim autoritzat. S'entén que es produïx el començament de la partida quan s'inicia la venda de cartons per a esta.  
1.4. Totes les operacions necessàries per a la realització del joc del bingo hauran de ser efectuades inexcusablement a la vista de jugadors i públic. Els jugadors podran formular totes aquelles peticions d'informació o reclamació que consideren oportunes, sempre que això no supose una interrupció injustificada i extemporània del joc.  
1.5. Per a la pràctica del joc del bingo els jugadors que ho desitgen podran utilitzar, com aparell auxiliar de suport, sistemes informàtics prèviament homologats, que connectats a la taula de control i sense interferències en el seu funcionament recullen les dades de la partida, amb les limitacions establides en l'annex del present reglament.  
La utilització d'este tipus d'instruments eximirà de l'obligació de marcar en els cartons els números que han sigut cantats, quan el sistema assegure que es ratllen de forma indubtable.  
1.6. Les extraccions i la lectura de les boles s'hauran d'efectuar amb el ritme adequat perquè tots els jugadors puguen seguir-les i anar marcant-les en els seus cartons.  
1.7. Queda prohibit el coneixement previ al cant, de l'existència de cartons premiats pels components de la taula de control.  
1.8. Els elements, aparells i mecanismes que incidisquen directament o indirectament en el desenrotllament i la pràctica del joc, hauran de comptar amb l'homologació corresponent per la conselleria competent en matèria de joc i hauran d'estar dotats de la guia de circulació respectiva emesa pel fabricant. De la mateixa forma, hauran de comptar amb l'homologació corresponent els elements de control i desenrotllament que es realitzen amb suport informàtic.  
2. Premis.  
2.1. Els diners obtinguts per la venda dels cartons i destinats a premis quedaran en poder del caixer, afecte al pagament d'estos dins de la mateixa sala; el corresponent al bingo acumulat s'ingressarà en un compte bancari específicament creat a este efecte.  
2.2. Les quantitats que s'han de distribuir en premis en cada partida són les fixades en l'annex del present reglament.  
2.3. En tot cas, els premis consistiran en efectiu metàl·lic, llevat d'allò disposat per a la forma de pagament del bingo acumulat, i queda prohibida la seua substitució total o parcial per premis en espècie. No obstant això, el pagament en metàl·lic d'estos premis podrà ser substituït pel lliurament de xec, taló bancari, o a través de mètodes electrònics de pagament legalment admesos, contra el compte de l'empresa o entitat titular, o si és el cas, empresa de servicis.  
A més, amb l'autorització prèvia de la conselleria competent en matèria de joc i homologació del material i elements, es podran pagar els premis obtinguts amb targeta prepagament o qualsevol altre mitjà electrònic, que complisquen els requisits, les característiques i les exigències que normativament es despleguen.  
També queda prohibit complementar les quanties dels premis establides en els apartats anteriors d'este article amb qualsevol quantitat de diners o pagament en espècie de qualsevol naturalesa, així com establir aproximacions, reintegraments o qualsevol altra classe de premis diferents dels regulats en este article.  
2.4. Si el xec resulta impagat, en tot o en part, el jugador podrà adreçar-se als servicis territorials de la conselleria competent en matèria de joc corresponents al domicili de la sala i acreditar el que ha succeït.  
2.5. Per a poder tindre dret a cantar les jugades durant la realització d'una partida, cal que tots els números del cartó formen la combinació guanyadora i hagen sigut extrets en eixa partida, independentment del moment en què s'haja completat la dita combinació. A més, per al premi de línia, caldrà que la jugada no haja sigut cantada per un altre jugador durant l'extracció de les boles anteriors. Si hi ha més d'una combinació guanyadora, es repartirà l'import dels premis entre els jugadors que l'han cantada. En cap cas es podran acceptar reclamacions una vegada que la partida haja sigut tancada.  
2.6. Els premis es pagaran en acabar cada partida, amb la comprovació prèvia oportuna i contra el lliurament dels cartons corresponents que hauran de presentar-se íntegres i sense manipulacions que puguen induir a error. Els cartons premiats s'adjuntaran a l'acta de la sessió. El cap de taula podrà decidir sobre la procedència o no del pagament de premis, sempre que puguen aportar el cartó premiat, de manera que ajudat de qualsevol mitjà adhesiu s'aconseguisca la seua integritat i afirme que no han existit falsedats ni manipulacions i procedirà a inserir una diligència diferenciada en el llibre d'actes, cada vegada que s'origine el pagament del premi en les dites circumstàncies. En cap cas tindrà dret a premi el cartó al qual li falte el seu número o número de sèrie o estos es troben incomplets.  
2.7. Els cartons premiats es conservaran en unió de l'acta de la sessió per un període de tres mesos o fins que s'haja girat inspecció a la sala de bingo, passat el dit termini podran ser destruïts, llevat d'aquells que corresponguen a partida objecte de reclamació administrativa o judicial per part d'algun jugador, en este cas només es podrà destruir una vegada que haja recaigut resolució ferma sobre esta i s'acredite documentalment que s'ha complit.  
2.8. Si una sala de bingo cessa definitivament en la seua activitat, siga quin siga el motiu o la causa del tancament, immediatament haurà de posar a disposició dels servicis territorials de la conselleria competent en matèria de joc, corresponents al domicili de la sala de bingo, l'estat comptable certificat del compte corrent restringit del bingo acumulat, el llibre d'actes amb la diligència de tancament de sala, l'extracte dels premis no entregats als jugadors i ingressar estes quantitats en la Caixa dels servicis territorials mencionats.  
2.9. En els casos de suspensió temporal i sempre que no supere el termini d'un mes, s'ingressarà el valor dels premis no entregats als jugadors en un compte restringit a nom de l'entitat/empresa titular o empresa de servicis, llevat del corresponent al bingo acumulat que es mantindrà en el seu compte específic, fins a la represa de l'activitat de la sala. Quan la suspensió temporal siga superior a un mes es procedirà a ingressar estes quantitats en la Caixa dels servicis territorials de la conselleria competent en matèria de joc fins a la finalització de la suspensió.  
2.10. En els casos de la sales de bingo de temporada, l'endemà de l'acabament de la temporada autoritzada, es procedirà a ingressar les dotacions dels premis en la Caixa dels servicis territorials de la conselleria competent en matèria de joc fins a la represa de l'activitat, i s'haurà d'adjuntar el llibre d'actes de l'última setmana i la indicació de la data en què es tornarà a obrir la sala de bingo.  
3. Devolucions.  
3.1. Si durant la realització d'una partida, i amb anterioritat a la primera extracció, es produïxen fallades o avaries en els aparells i instal·lacions, o bé accidents que impedisquen la continuació de joc, se suspendrà provisionalment la partida. Si en un termini prudencial no pot ser resolt el problema plantejat, es procedirà a tornar als jugadors l'import íntegre dels cartons, que hauran de ser tornats a la taula.  
3.2. En el cas que ja haja començat l'extracció de les boles, es continuarà la partida i s'efectuaran les extraccions per procediment manual, garantint-ne l'aleatorietat, i utilitzant exclusivament les boles pendents d'extraure.  
3.3. Quan ocórrega alguna de les incidències referides en apartats anteriors, abans de procedir el cap de sala durà a terme la lectura de l'apartat corresponent a este article.  
3.4. La retirada del jugador durant el transcurs de la partida no donarà lloc a la devolució de l'import dels cartons que haja adquirit, encara que podrà transferir-los, si ho desitja, a un altre jugador.  
3.5. Si durant el transcurs d'una partida s'origina algun error en l'al·locució de les boles serà corregida pel cap de taula, s'efectuarà la diligència corresponent en el llibre d'actes i, si no hi ha incidències, es continuarà la partida.  
Article 4. Descripció del joc del bingo  
4.1. Definició.  
El joc del bingo és una loteria jugada sobre 90 números de l'1 al 90, ambdós inclusivament. Els jugadors tenen com a unitat de joc cartons integrats per quinze números diferents entre si, distribuïts en tres línies horitzontals de cinc números cada una i en nou columnes verticals, en qualsevol de les quals pot haver tres, dos o un número, però sense que mai no hi haja una columna sense número.  
El joc del bingo, en la seua forma tradicional, és obligatori jugar-lo en totes les sales des de la seua obertura al tancament de cada sessió, amb les excepcions fixades en el present reglament.  
4.2. Premis.  
En el joc del bingo es premiaran les combinacions següents:  
- Línia. S'entendrà formada la línia quan s'hagen extret i cantat tots els números que la integren sempre que no haja resultat premiada una altra línia amb els números extrets anteriorment. El premi de la línia serà el percentatge fixat en l'annex del present reglament.  
- Bingo. S'entendrà format el bingo quan s'hagen extret i cantat tots els números que integren un cartó. El premi del bingo serà el percentatge fixat en l'annex del present reglament  
L'aparició, tant en línia com en bingo, de més d'una combinació guanyadora determinarà la distribució dels premis a parts iguals.  
- Prima. Consistix en l'existència d'un premi addicional el valor del qual serà fixat pel cap de sala abans de concedir la prima en curs, en múltiples de 100 euros, entre els valors establits en l'annex del present reglament, que aconseguirà el jugador o jugadors que canten el bingo en l'ordre extracció de boles que figura en l'annex del present reglament, en la primera partida posterior a aquella en què se haja aconseguit la quantia màxima fixada. Si no es canta bingo en la bola d'extracció que figura en l'annex, el número d'extracció anirà incrementant-se a raó d'una més per partida que es realitze fins a la seua adjudicació, circumstància que es reflectirà en els plafons informatius.  
Una vegada atorgat el premi de prima, s'informarà permanentment en les pantalles i a través dels monitors de l'import següent del premi de prima i bola d'extracció per a la seua adjudicació.  
En el cas que hi haja diverses dotacions de premi addicional de prima, únicament es jugarà un premi per partida.  
La prima es dotarà amb les quantitats resultants de traure en cada jugada el percentatge que es fixa en l'annex del present reglament de l'import total dels cartons venuts. L'excés que sobre l'import del premi es produïsca en la partida en què s'aconseguisca la quantitat fixada s'acumularà en la dotació per al premi següent de la mateixa naturalesa.  
- Bingo acumulat. És el premi addicional que dotat amb les quantitats resultants de traure en cada partida o jugada un percentatge, que es fixa en l'annex del present reglament, de l'import total dels cartons venuts en cada partida, és obtingut pel jugador o jugadors que canten bingo en la bola d'extracció que corresponga, segons l'escala que figura en l'annex.   
S'establix com a dotació límit màxima acumulable per a la provisió del premi la quantitat fixada en l'annex del present reglament, de manera que s'assignarà la totalitat treta al premi a repartir en funció del percentatge que en cada cas corresponga segons la taula que figura en l'annex, i quan la quantitat acumulada arribe al seu límit màxim es deixarà de traure el percentatge i passarà des d'eixe moment a incrementar l'import del premi de prima. Una vegada atorgat un dels premis del bingo acumulat, es tornarà novament a traure el percentatge fixat en l'annex per a la formació de la bossa fins al seu límit màxim.  
Les empreses o entitats titulars o gestores de les sales de bingo, hauran d'obrir un compte corrent específic on diàriament o dins dels dos dies hàbils següent s'anirà ingressant l'import de les quantitats tretes com a dotació del bingo acumulat. Els fons existents en el compte corrent mencionat seran utilitzats de forma exclusiva per al pagament dels premis del bingo acumulat i per a poder disposar-ne es requerirà la firma mancomunada de dos persones autoritzades que necessàriament hauran de ser: un membre de l'òrgan d'administració o apoderat de l'entitat o empresa, junt amb un empleat amb categoria de tècnic de joc; o bé, el cap de sala en funcions junt amb un altre tècnic de joc.   
L'empresa o entitat gestora de la sala, junt amb aquelles persones autoritzades, respondran solidàriament de l'existència de fons suficients en el compte per al pagament dels premis.  
Una vegada atorgat un dels premis de bingo acumulat es farà entrega al guanyador o guanyadors de xec o xecs al portador per l'import corresponent, lliurat contra el compte corrent específic a què s'ha fet referència, si bé, a voluntat del jugador o jugadors afavorits amb el premi, podrà efectuar-se el pagament en efectiu metàl·lic fins a l'import de 1.000 euros.  
Els rendiments financers que produïsca el compte mencionat podran ser disposats per l'empresa o entitat gestora de la sala de bingo amb les firmes mancomunades que s'establixen.  
Les empreses o entitats gestores de les sales hauran de comunicar a l'organisme competent en matèria de joc les dades de les persones autoritzades per a disposar del compte corrent abans mencionat, així com de les variacions derivades de posteriors designacions.  
Article 5. Elements del joc del bingo  
Per al desenrotllament del joc del bingo seran necessaris els elements següents:  
1. Cartons.  
1.1. Hauran d'estar homologats i necessàriament fabricats en un material que permeta que siguen marcats pels jugadors i seran expedits per la conselleria competent en matèria de joc. Els cartons també podran ser impresos en les mateixes sales de bingo o ser virtuals, amb els requisits i les condicions que per norma de la conselleria competent en matèria de joc s'establisquen.  
Els cartons només seran vàlids per a una partida i tots hauran d'estar seriats i numerats; en lloc visible indicaran també el valor facial i el nombre de cartons d'una sèrie i hauran de dur impresa la llegenda "Este joc pot produir ludopatia".  
1.2. La venda de cartons només podrà realitzar-se dins de la sala on el joc es duga a terme. Cap jugador podrà adquirir cartons corresponents a una partida mentre no s'hagen recollit i retirat els utilitzats en la partida anterior, que podran ser recollits a partir que s'haja verificat que hi ha, almenys, un cartó que conté el premi del bingo, que haurà de quedar a disposició dels empleats de la sala i estarà prohibit retindre'l.  
1.3. Els cartons es vendran correlativament, segons el seu número d'ordre dins de cada una de les sèries. La venda en cada partida s'iniciarà, indistintament, amb el número u de cada sèrie, quan esta comence, o el número següent a l'últim venut en qualsevol partida anterior, ja s'haja efectuat esta el mateix dia o un altre anterior. Excepcionalment, quan un jugador sol·licite dos o més cartons "de sèrie de noranta números" el venedor podrà interrompre la venda correlativa de cartons.  
1.4. Si el nombre de cartons de la sèrie posada en venda, comence o no pel número u d'esta, és insuficient per a atendre la demanda dels jugadors, podran posar-se en circulació per a la mateixa partida cartons d'una nova sèrie, sempre que es compliquen els requisits següents:  
a) La segona sèrie a emprar amb caràcter complementari ha de ser del mateix valor facial que la primera.  
b) La venda de la segona sèrie ha de començar necessàriament pel número u d'esta.  
c) Els cartons de la segona sèrie podran vendre's fins al límit màxim del cartó de la primera sèrie amb què es va iniciar la venda, de tal forma que en cap cas podran vendre's en la mateixa partida dos cartons iguals.  
1.5. Els cartons han de ser pagats pels jugadors en diners en efectiu metàl·lic i queda prohibit el seu lliurament a compte o el seu pagament mitjançant xec o per qualsevol altre mitjà de pagament, així com la pràctica d'operacions de crèdit als jugadors. A més, amb autorització prèvia de la conselleria competent en matèria de joc i homologació del material i elements, es podrà pagar amb targeta prepagament o qualsevol altre mitjà electrònic, que complisca els requisits, les característiques i les exigències que per norma de la conselleria competent en matèria de joc s'establisquen.  
1.6. Per la compra i tinença de cartons, els jugadors adquirixen el dret que es realitze la partida d'acord amb les normes vigents i, si és el cas, al pagament dels premis establits o, quan siga procedent, a la devolució íntegra dels diners pagats.  
1.7. Els números dels cartons hauran de ser marcats pels jugadors de forma indeleble a mesura que les boles corresponents apareguen i siguen cantades. La marca haurà d'efectuar-se per mitjà del traç d'una creu, ics, cercle o qualsevol altre símbol que permeta identificar inequívocament el número marcat. No seran vàlids, a l'efecte de premi, els cartons la marca o ratllada dels quals impedisca identificar clarament el número, així com aquells en què els números impresos en el cartó hagen sigut rescrits o manipulats gràficament de qualsevol forma. La utilització d'instruments previstos en l'apartat 1.5 de l'article 3 del present reglament eximirà de l'obligació de marcar en els cartons els números que han sigut cantats.  
1.8. La comprovació dels cartons premiats s'efectuarà a través del circuit de televisió, per mitjà de la verificació del cartó matriu pel cap de taula i l'exposició del cartó matriu en el monitor, o qualsevol altre mitjà electrònic o mecànic homologat.  
1.9. Després de cada partida els cartons usats hauran de ser recollits i, amb les comprovacions prèvies necessàries, retirats de la sala de joc abans de la sessió següent, utilitzant els mitjans necessaris que garantisquen la impossibilitat de ser reutilitzats. Dels cartons retirats, se n'exceptuaran aquells que puguen constituir el cos o les proves del delicte o infracció en el cas que aparegueren indicis racionals d'haver-se'n comés algun durant la partida; en este cas, hauran d'unir-se a l'atestat corresponent i còpia de l'acta de la partida, i es posaran a disposició de l'autoritat competent.  
2. Aparell d'extracció de boles i mecanismes accessoris.  
2.1. L'aparell extractor de boles podrà ser de bombo o pneumàtic i haurà d'estar homologat prèviament per la conselleria competent en matèria de joc.  
2.2. Opcionalment podrà instala'lar-se un sistema de lector-locutor automàtic, que haurà de ser homologat prèviament per la conselleria competent en matèria de joc i que podrà ser utilitzat en els casos de poca afluència de jugadors.  
2.3. Així mateix, serà obligatòria l'existència d'un circuit tancat de televisió que garantisca la visió i el coneixement pels jugadors de les boles que vagen sent extretes durant la partida; per a això, la càmera enfocarà permanentment el lloc d'eixida de les boles i la imatge serà recollida pels distints monitors distribuïts en la sala en nombre suficient per a assegurar-ne la perfecta visibilitat per tots els jugadors.  
2.4. D'igual forma, hi haurà una o diverses pantalles o plafons on s'aniran recollint els números a mesura que vagen sent extrets i cantats. També serà preceptiva l'existència de pantalles indicatives dels premis que s'obtenen en cada partida i la bola màxima. Hi haurà també un o diversos aparells comptadors de les extraccions que es realitzen.  
2.5. La sala haurà d'estar dotada d'una instal·lació de so que garantisca la perfecta audició, per part dels jugadors, del desenrotllament de cada partida.  
3. Boles.  
3.1. Les boles que s'utilitzaran per a la pràctica del joc del bingo seran noranta, numerades de l'1 al 90, ambdós inclusivament, i hauran d'estar homologades per l'òrgan competent en matèria de joc.  
3.2. En començar i acabar cada sessió del bingo, les boles seran objecte de recompte per part del cap de taula, en presència del cap de sala i d'una persona del públic, que comprovaran la seua numeració i que es troben en perfecte estat. Els agents de l'autoritat podran presenciar esta operació i demanar les comprovacions que estimen pertinents.  
3.3. Durant cada partida els números que vagen eixint hauran d'anar reflectint-se en una pantalla o plafó fàcilment llegible per tots els jugadors des dels seus llocs. Es disposarà a més el que siga necessari perquè quede constància de l'ordre d'eixida de les boles en cada partida, de tot això serà responsable el cap de taula.  
3.4. En el cas que, una vegada començada la partida, es descobrisca la falta de boles, boles duplicades, boles amb defecte o excés de pes, o qualsevol altra irregularitat relativa a les boles o a l'aparell d'extracció, se suspendrà la partida i es decidirà sobre la continuació o l'acabament de la sessió en els termes de la normativa vigent.  
3.5. El joc complet de boles serà substituït d'acord amb el nombre de partides de vida útil que conste en la seua homologació o bé es canviarà abans d'eixe límit quan es descobrisca que alguna de les boles no està en perfectes condicions. El canvi d'un joc de boles per un altre s'haurà de fer constar en el llibre d'actes.  
3.6. A fi de constatar estes exigències, cada joc de boles haurà de dur adjunta la seua guia corresponent, en la qual constarà el número d'homologació i el nombre de partides per a les quals se'n garantix l'ús.  
3.7. El joc de boles substituït quedarà en una caixa que serà precintada pel cap de sala i caixer corresponent, i romandran a disposició de la conselleria competent en matèria de joc per un període de tres mesos.  
Article 6. Regles de joc del bingo  
Abans d'iniciar-se cada sessió s'haurà de comprovar el correcte funcionament de tot el material i instal·lacions de joc que hagen d'utilitzar-se, tot seguit s'extrauran les 90 boles i, amb comprovació prèvia, s'introduiran en l'aparell extractor, i els jugadors que ho desitgen podran inspeccionar les operacions. Abans de procedir a la venda dels cartons s'anunciarà la sèrie o sèries en venda i el seu valor facial; a continuació s'iniciarà la venda.  
Després de l'operació de venda, el personal de la taula recollirà els cartons sobrants, efectuarà els càlculs pertinents i anunciarà:  
- El total de cartons venuts de la sèrie o sèries corresponents, utilitzant la fórmula següent: "Cartons venuts..., del número...al... i del número ... al ..., de les sèries ... en joc".  
- L'import dels premis de línia, bingo, premi de bingo acumulat i número màxim de bola d'extracció segons els plafons i, si és el cas, el valor del premi de prima i número màxim de bola d'extracció.  
A continuació s'exposarà, en els plafons i monitors, el nombre de cartons venuts, el premi de la línia, el premi del bingo, l'import del bingo acumulat que pertoque segons l'escala de bola d'extracció i el número màxim de bola d'extracció, la prima, si pertoca, i el número de la bola màxima d'extracció. Una vegada efectuada esta operació, s'anunciarà el començament de la partida.  
A partir d'eixe moment s'aniran extraient successivament les boles, el número de les quals s'anunciarà a través dels altaveus, i es mostrarà simultàniament en els monitors i pantalles de la sala. El joc s'interromprà quan algun jugador cante la jugada de línia o bingo en veu alta. Tot seguit es comunicarà el número de cartó premiat al personal de la taula, que el comprovarà. Esta operació es repetirà amb tots els cartons cantats.  
Si de la comprovació efectuada resulten errors o inexactituds en algun dels números del cartó, el joc es reprendrà fins que es produïsca un guanyador; quan la línia cantada siga correcta, el joc continuarà fins que siga cantat el bingo i, en el cas que la verificació d'este siga positiva, es donarà per acabada la partida i es pagarà l'import dels premis.  
Una vegada comprovada l'existència del cartó premiat, el personal de la taula preguntarà si hi ha alguna altra combinació guanyadora amb les veus "Cap línia més?" "Cap bingo més?", i es deixarà un temps prudencial fins a donar l'ordre de reprendre la partida o donar-la per acabada, segons el cas. Una vegada que el personal que forma la taula done l'ordre corresponent de "la partida és tancada", es perdrà tot dret a reclamació sobre la dita jugada.  
CAPÍTOL III  
Del Joc del Bingo Simultani  
Article 8. Desenrotllament i regles del joc del bingo simultani.  
La modalitat del joc del bingo simultani es desenrotllarà conforme a les normes que regixen el joc del bingo i amb les peculiaritats següents:  
1. La modalitat del joc del bingo simultani es realitzarà en les sales de bingo integrades en el sistema i l'extracció de boles tindrà lloc, amb periodicitat diària i torn rotatiu entre elles o directament en la Central Informatitzada si la sala corresponent tinguera problemes de desenrotllament de la partida.  
No obstant el que disposa el paràgraf anterior, l'òrgan competent en matèria de joc podrà disposar que el desenrotllament del joc del bingo simultani es duga a terme únicament per la Central Informatitzada del Joc del Bingo Simultani, quan les circumstàncies així ho aconsellen.  
El joc del bingo simultani només es podrà distribuir per la Central Informatitzada del Joc del Bingo Simultani i s'haurà de realitzar diàriament en sales de bingo degudament autoritzades, les quals hauran de realitzar el nombre de partides que s'establixen en l'annex del present reglament. L'horari de realització de les partides es determinarà per la Central Informatitzada del Joc del Bingo Simultani de comú acord amb les entitats o empreses titulars o empreses de servicis, amb l'autorització prèvia de la conselleria competent en matèria de joc, dins dels horaris de funcionament de les sales de bingo.  
El nombre de partides que excedisquen de les fixades en el paràgraf anterior, així com l'hora de realització de totes les partides que es facen, es determinarà per la Central Informatitzada del Joc del Bingo Simultani, amb l'autorització prèvia de la conselleria competent en matèria de joc, dins dels horaris de funcionament de les sales de bingo.  
2. En els casos en què, com a excepció, el desenrotllament de les partides no s'efectue des d'una sala determinada sinó des de la Central Informatitzada del Joc del Bingo Simultani, esta haurà d'arbitrar un sistema pel qual, a sol·licitud de qualsevol persona, es puga assistir a les operacions necessàries per a la realització del joc del bingo simultani, sempre que això no supose una interrupció injustificada d'este.  
3. Abans d'iniciar la venda de cartons assignats a qualsevol partida, la sala de bingo haurà de sol·licitar l'autorització de la Central Informatitzada del Joc del Bingo Simultani, que la concedirà amb comprovació prèvia dels saldos comptables i de la resta de condicions que pertoquen.  
4. La venda de cartons podrà realitzar-se, a voluntat de l'establiment i amb l'autorització prèvia assenyalada en l'apartat anterior, fins al tancament de vendes ordenat per la Central Informatitzada del Joc del Bingo Simultani. Amb este fi, en els descansos entre les partides del bingo tradicional es podrà anunciar que estan a la venda els cartons per a la participació en el bingo simultani, i s'indicarà el preu de la unitat de venda, l'hora de realització de la partida del bingo simultani i el nombre de cartons a la venda en l'establiment. Només es podran vendre cartons anticipadament per a la partida següent de bingo simultani a realitzar en el mateix dia.  
5. Els cartons es vendran correlativament segons els requisits fixats en el present reglament. En cap cas es poden vendre en una mateixa partida dos cartons iguals.  
6. Una vegada ordenat per la Central Informatitzada del Joc del Bingo Simultani el tancament de la venda de cartons, el cap de taula de cada sala de bingo procedirà a registrar en el sistema informàtic el nombre de cartons venuts en la sala.  
7. Una vegada completades les operacions necessàries per a iniciar la partida, la Central Informatitzada del Joc del Bingo Simultani facilitarà la informació següent: tancament de vendes de cartons, identificació del local des del qual tenen lloc les extraccions de boles, sales participants, nombre de cartons venuts, percentatge de la totalitat dels cartons venuts destinat a premis i el seu import, informació que serà exposada en els terminals, plafons o pantalles informatives de sala de la mateixa manera que la prevista per al joc del bingo. Una vegada efectuada esta operació, s'anunciarà en cada una de les sales de bingo el començament de la partida.  
8. Les sales de bingo que no hagen procedit a la transmissió de dades a què es referix l'apartat 6 d'este article, quedaran automàticament excloses de la partida per la Central Informatitzada del Joc del Bingo Simultani, i estaran obligades a tornar als seus clients l'import dels cartons venuts que seran anul·lats.  
9. Una vegada ultimats els tràmits abans referits, es durà la partida, de la forma següent: es procedirà a la transmissió directa i simultània de cada una de les extraccions a les sales de bingo connectades des de la sala de bingo on es realitze la partida a través de la Central Informatitzada del Joc del Bingo Simultani; la partida es desenrotllarà per mitjà de la visió i/o locució de les extraccions de les boles en cada sala de bingo.  
10. En la realització de partides amb premi de bingo de sala, les sales de bingo que, una vegada iniciada la partida no puguen dur-la a terme amb normalitat per qualsevol incidència la resolució de la qual requerisca un temps superior a dos minuts, quedaran automàticament excloses de la partida per la Central Informatitzada del Joc del Bingo Simultani, i estaran obligades a tornar als seus clients l'import nominal dels cartons venuts. Si la resolució de la incidència es produïx en un temps inferior a dos minuts, la transmissió de dades es reprendrà una vegada resolta aquella des del moment que el joc va ser interromput. La duració total de les incidències produïdes en una mateixa partida no podrà ser superior a cinc minuts. En el cas de superar este interval de temps, les sales de bingo quedaran automàticament excloses de la partida amb els efectes establits en el supòsit primer d'este apartat.  
11. Una vegada transmeses les dades de la venda a la Central Informatitzada del Joc del Bingo Simultani, l'import dels premis comunicat als jugadors abans d'iniciar-se la partida no es podrà modificar com a conseqüència de l'eventual desconnexió d'alguna de les sales de bingo durant la seua realització i consegüent devolució als jugadors de les quantitats jugades. La Central Informatitzada del Joc del Bingo Simultani assumirà el percentatge destinat a premis corresponent a les unitats de venda tornades, i haurà de garantir-ne el pagament pels mitjans que es determinen per ordre de la conselleria competent en matèria de joc.  
12. En la realització de partides sense premi de bingo de sala, les sales de bingo que una vegada iniciada la partida no puguen dur-la a terme amb normalitat per qualsevol circumstància, quedaran automàticament excloses de la partida per la Central Informatitzada del Joc del Bingo Simultani, i estaran obligades a tornar als seus clients l'import nominal dels cartons venuts.  
13. Per a tindre dret a l'obtenció dels premis, així com al seu pagament, caldrà ajustar-se al que disposa el present reglament per al joc del bingo, amb les especificacions que s'establixen en el present article.  
14. Una vegada acabada la partida, en totes les sales participants s'anunciarà en quina sala de bingo o sales de bingo s'ha cantat el premi de ple. En el cas de partides de bingo simultani amb premi de bingo de sala, una vegada finalitzada la comprovació del premi de ple, se seguirà la partida fins a l'obtenció pel jugador o jugadors del premi de bingo de sala. Les sales de bingo aniran desconnectant-se de la partida conforme es vaja adjudicant el premi de bingo de sala en cada una d'elles, una vegada efectuada la comprovació del cartó o cartons premiats, per a la qual cosa s'interromprà la dita partida pel temps necessari per a efectuar la comprovació esmentada. La desconnexió de cada sala, així com el final de la partida del bingo simultani, s'anunciarà en totes les sales participants  
15. El premi de bingo de sala es pagarà en la mateixa sala en efectiu metàl·lic o per mitjà de xec, de conformitat amb el que disposa per al joc del bingo el present reglament.  
16. L'obtenció del premi de ple s'acreditarà per mitjà de certificació lliurada a nom de cada jugador premiat pel cap de taula o el responsable de la sala de bingo on s'haja venut el cartó o cartons premiats, una vegada autoritzat per la Central Informatitzada del Joc del Bingo Simultani. El pagament se satisfarà per mitjà de diners efectius, xec o transferència bancària a elecció del jugador, llevat que l'import del premi siga superior a 6.000 euros, en este cas no es podrà optar pel pagament en efectiu. Els lliuradors de la certificació hauran de deixar constància de l'opció triada pel jugador premiat en el resguard d'entrega de la certificació que serà subscrit per aquell. A estos efectes, la sala de bingo haurà de conservar còpia de les certificacions lliurades durant un període mínim de cinc anys a partir de la seua expedició. Si l'opció elegida pel jugador és el pagament en diners efectius o xec, es presentarà a efectes del seu cobrament, a partir de l'endemà de la data de realització de la partida, la certificació corresponent en la Central Informatitzada del Joc del Bingo Simultani, l'horari i el domicili de la qual haurà de constar en la certificació expedida. El pagament per mitjà de transferència bancària es farà constar en la certificació i s'haurà d'ordenar a favor del compte bancari designat pel jugador l'endemà de la realització de la partida.  
17. La recollida, la destrucció o, si és el cas, la incorporació de la documentació annexa a l'acta dels cartons usats, es durà a terme en cada sala de bingo d'acord amb el que preveu el present reglament, durant un període d'un mes, i estarà a disposició de la conselleria competent en matèria de joc i dels òrgans de control corresponents.  
TÍTOL II  
Règim de les autoritzacions administratives  
CAPÍTOL II  
Tramitació, resolució, vigència i renovació  
 de les autoritzacions d'empreses i entitats titulars  
Article 21. Vigència, caducitat o extinció de les autoritzacions  
1. Les inscripcions en el Registre d'Empreses i Entitats Titulars de Sales de Bingo, i per tant les autoritzacions d'instal·lació, tindran caràcter temporal i la seua validesa màxima no podrà excedir de deu anys, comptats a partir de la concessió del permís de funcionament, si bé podran renovar-se per períodes d'igual duració.  
2. La inscripció en el Registre d'Empreses i Entitats Titulars de Sales de Bingo podrà cancel·lar-se i, per tant, produir-se la caducitat o extinció de les autoritzacions, en els casos següents:  
a) Per renúncia de l'empresa o entitat titular manifestada per escrit a la conselleria competent en matèria de joc.  
b) Per dissolució de l'empresa o entitat titular.  
c) Pel transcurs del termini de validesa sense haver sol·licitat la renovació dins del termini i en la forma escaient.  
d) Com a conseqüència de procediment de sanció en matèria de joc que consistisca en la cancel·lació o revocació de l'autorització.  
e) Per impagament dels impostos específics sobre el joc o l'ocultació total o parcial de la base imposable d'estos.  
f) Mitjançant resolució motivada adoptada pel procediment corresponent, que s'haurà d'ajustar, en tot cas, al que preveu la Llei de Règim Jurídic de les Administracions Públiques i de Procediment Administratiu Comú, i que reculla alguna de les causes següents:  
- Falsedat en les dades aportades en la sol·licitud d'autorització o modificació.  
- Modificació dels termes de l'autorització previstos en el present reglament sense haver obtingut autorització prèvia.  
- L'incompliment de l'obligació que sobre constitució de fiances i manteniment de la seua vigència i import estan establits en el present reglament.  
- Quan es deixen de reunir els requisits a què es referixen els articles 15 i 16 del present reglament.  
- Per pèrdua de la disponibilitat legal o de fet del local on es troba situada la sala.  
- Per caducitat o revocació ferma de la llicència municipal d'obertura.  
- Quan no s'obriga la sala en el termini concedit en el permís respectiu, o en les seues pròrrogues, si és el cas.  
- Quan la sala romanga tancada per més de trenta dies consecutius sense autorització prèvia, llevat que el seu període de funcionament es limite a una temporada concreta o hi concórreguen circumstàncies de força major.  
- Quan en el termini de tres mesos no s'adopten les solucions necessàries per a esmenar la causa de dissolució 4ª de l'article 260 del Text Refós de la Llei de Societats Anònimes.  
Article 22. Renovació de les autoritzacions  
1. La sol·licitud de renovació es presentarà amb sis mesos d'antelació a la data d'expiració de la inscripció i haurà de dur adjunta certificació subscrita per tècnic competent i visada pel col·legi oficial corresponent, que acredite els aspectes següents:  
a) Les condicions de seguretat i solidesa del local i de la seua aptitud per a l'ús a què es destina.  
b) La correspondència exacta dels locals i de les instal·lacions al projecte amb què es va concedir l'autorització o les modificacions autoritzades.  
c) El manteniment de les instal·lacions de protecció contra incendis i altres instal·lacions.  
d) Document que acredite l'última revisió anual efectuada en les instal·lacions elèctriques.  
A la sol·licitud s'adjuntaran els documents següents:  
- Les entitats titulars que no siguen propietàries dels locals, dels elements i de les instal·lacions necessàries per a dur a terme l'activitat, hauran d'acreditar-ne la disponibilitat, per mitjà de document públic i per un termini superior o igual al període de renovació.  
- Certificat del secretari de la Junta Directiva o òrgan de govern que continga la relació completa dels socis o accionistes i dels membres del Consell d'Administració o òrgan anàleg.  
- Certificació o sol·licitud de certificat del Registre Central de Penats i Rebels, declaració complementària a què fa referència la Llei 68/1980, d'1 de desembre, i fotocòpia dels DNI dels socis de la societat titular o dels membres de la Junta de Govern de l'entitat, si és el cas.  
- Memòria d'activitats realitzades des que es va concedir l'autorització o l'última renovació.  
- Auditoria de l'últim any, en el cas de ser empresa titular.  
- Certificats d'estar al corrent dels tributs estatals, autonòmics i municipals, així com amb la Seguretat Social.  
2. Una vegada presentada la sol·licitud i amb l'examen, les comprovacions i el requeriment previs, si és el cas, de la informació i la documentació addicional que calga, la conselleria competent en matèria de joc adoptarà la resolució corresponent.  
3. Els documents que no tinguen caducitat expressa o validesa anual, es consideraran aportats, amb la suficient referència que es faça de l'expedient administratiu on es troben i la data de la seua presentació o aportació a este, llevat de requeriment exprés en contrari.  
Article 23. Modificacions  
1. Requeriran autorització prèvia de la conselleria competent en matèria de joc les modificacions de l'expedient d'autorització que impliquen:  
a) Canvis en els components del Consell d'Administració de l'empresa titular.  
b) Les ampliacions de capital social quan entren a formar-ne part nous socis. Si els nous socis són societats mercantils, hauran d'acreditar estar al corrent dels tributs estatals, autonòmics i municipals, així com amb la Seguretat Social.  
c) Els canvis d'ubicació de la sala, que s'ajustarà al que disposen els articles 18.2.a), b) i c) i 20.2.a) del present reglament.  
d) Les obres de reforma i manteniment de la sala quan es canvie la seua configuració o afecten l'ampliació o la disminució de la superfície útil, o es modifiquen les condicions substancials de seguretat.  
e) La suspensió del funcionament de la sala per un període superior a sis mesos.  
f) Les modificacions de l'horari màxim autoritzat i de la cabuda de la sala.  
g) La modificació del règim de gestió del joc, de gestió pròpia o gestió contractada amb una empresa de servicis, i la substitució d'empresa de servici.  
h) Les modificacions en el contracte de prestació de servicis existents entre l'entitat titular i l'empresa de servicis que afecten les prestacions econòmiques o la responsabilitat de les parts.  
i) Els canvis en la titularitat d'accions quan impliquen l'entrada de nous socis.  
j) La modificació del període de funcionament de la sala de bingo.  
2. Requeriran comunicació als servicis territorials de la conselleria competent en matèria de joc:  
a) Els canvis que es produïsquen en la composició de les juntes directives de l'entitat de sala de bingo.  
b) Els canvis de maquinària relacionats amb el desenrotllament del joc.  
c) La instal·lació en la sala de màquines auxiliars per a la pràctica del joc del bingo.  
d) Els canvis en la titularitat de les accions quan no implique l'entrada de nous socis.  
e) Les ampliacions de capital social que no impliquen entrada de nous socis.  
f) La suspensió de funcionament de la sala per un període no superior a sis mesos.  
g) Les reformes o modificacions que s'efectuen en la sala i no estiguen recollides en l'apartat anterior.  
CAPÍTOL III  
Tramitació, vigència i renovació de les empreses de servicis  
Article 26. Vigència i renovació  
1. Les inscripcions en el Registre d'Empreses de Servicis tindran caràcter temporal i la seua validesa màxima no podrà excedir de deu anys, comptats a partir de la inscripció, si bé podran renovar-se per períodes d'igual duració.  
2. La sol·licitud de renovació es formalitzarà amb sis mesos, almenys, d'antelació a la data d'expiració de la inscripció, i haurà de dur adjunta:  
a) Testimoni notarial dels canvis haguts en la societat que foren autoritzats al seu moment, o fotocòpia compulsada.  
b) Especificació de les dades de l'expedient original que hagen experimentat variació.  
c) Nombre i nom de les sales que gestiona.  
d) Còpia autentificada dels contractes de gestió que tinguen amb les distintes entitats titulars de sales de bingo o fotocòpia compulsada.  
e) Certificats d'estar al corrent dels tributs estatals, autonòmics i municipals, així com amb la Seguretat Social.  
f) Auditoria de l'últim any.  
3. La conselleria competent en matèria de joc, amb l'examen i la comprovació previs de la sol·licitud i la documentació annexa, adoptarà la resolució pertinent.  
CAPÍTOL IV  
De les garanties  
Article 30. Documentació i informació anual  
Anualment les empreses o entitats titulars de sales de bingo, així com les empreses de servicis, hauran de trametre a la conselleria competent en matèria de joc, dins dels vuit primers mesos de cada any els comptes anuals, l'informe de gestió i les auditories requerides, si és el cas, per la legislació mercantil, així com la documentació acreditativa de la seua presentació en el Registre Mercantil o qualsevol altre document que els siga requerit.  
Si l'entitat titular té cedida la gestió de la sala, no estarà obligada a presentar els estats financers.  
TÍTOL III  
De les sales, del personal i del desenrotllament de les partides  
CAPÍTOL I  
De les sales  
Article 33. Classificació de les sales  
1. Les sales de bingo no podran tindre una cabuda inferior a 100 persones ni superior a 600 persones.  
2. Es classificaran, segons la cabuda, en les categories següents:  
- De tercera categoria: fins a 250 persones.  
- De segona categoria: de 251 a 400 persones.  
- De primera categoria: més de 400 persones.  
3. Les sales de bingo, amb autorització prèvia, podran tindre una sala complementària, en la qual només es podran practicar modalitats distintes del joc del bingo tradicional i del bingo simultani, així com l'explotació de màquines que estiguen expressament autoritzades en el seu reglament específic. En estes sales es podrà donar servici de restauració.  
Les sales complementàries seran independents de la sala principal, amb accés distint o amb accés a través d'esta. Esta independència es durà a terme mitjançant instal·lacions fixes que garantisquen el bon desenrotllament del joc del bingo.  
En tots dos casos, l'accés a la sala complementària s'haurà d'efectuar, obligatòriament, després d'haver passat prèviament pel servici d'admissió a la sala principal, al qual s'accedix directament des del carrer.  
La cabuda màxima de jugadors que pot tindre la sala complementària serà d'un 15% de la cabuda autoritzada de la sala principal, la qual es veurà reduïda proporcionalment quan no hi haja entrada independent.  
En el cas que l'accés a la sala complementària siga independent del de la sala principal, el còmput del 15% de la cabuda de la sala complementària no incidirà en la cabuda de la sala principal, ni per tant es veurà modificada la classificació de la sala de bingo, llevat que es produïsca una disminució de superfície que implique una reducció de cabuda.   
La sol·licitud d'una autorització de sala complementària només es podrà efectuar per l'entitat o empresa titular d'una autorització d'instal·lació d'una sala de bingo, i s'hi adjuntaran els documents a què fa referència l'article 18.2.b) i c) del present reglament.  
CAPÍTOL II  
Del personal  
Article 35. Llocs de treball  
1. Als efectes del present reglament i sense perjudici de la normativa laboral, el personal al servici de les sales de bingo es classificarà en dos categories:  
a) Tècnics de joc.  
b) Personal de sala.  
Són tècnics de joc els qui exercixen les funcions de caixer, cap de taula i cap de sala.  
Són personal de sala els qui realitzen els treballs d'admissió i control, i venedor-locutor.  
2. Les funcions de cada categoria seran les que s'establisquen en el conveni laboral respectiu o, si és el cas, en les normes de desplegament del present reglament.  
Article 36. Plantilles de personal  
En les sales de bingo serà obligatòria la presència del personal necessari per al desenrotllament adequat de les funcions establides en l'article 35 del present reglament, i s'haurà d'ajustar al que disposen els convenis col·lectius corresponents en vigor en l'àmbit de la Comunitat Valenciana o d'àmbit inferior, degudament aprovats i publicats en els butlletins oficials corresponents. En tot cas, i en tot moment, haurà d'estar present en la sala de bingo personal de cada categoria, sense que es puguen simultaniejar les funcions del servici d'admissió amb les funcions en sala.  
En el cas que les sales tinguen autoritzada una sala complementària, el personal d'esta serà el suficient en raó de la seua cabuda i jocs autoritzats.  
CAPÍTOL III  
Del desenrotllament i control de les partides  
Article 43. Llibre d'actes de partides de joc  
1. El desenrotllament de cada sessió s'anirà reflectint en una acta que es redactarà partida per partida, simultàniament a la realització de cada una d'estes, en qualsevol cas no podrà començar l'extracció de boles mentre no s'hagen consignat en l'acta estes dades.  
2. Les actes s'estendran per sistemes informàtics i s'hi farà constar la diligència de començament de la sessió, la data i la firma dels components de la taula de control, a continuació s'hi inseriran, per cada partida, les dades següents: el número d'ordre de la partida, el valor facial dels cartons, la sèrie o sèries, el nombre i la numeració dels cartons venuts, la quantitat total recaptada, les quantitats corresponents als premis de línia, bingo, valor del premi de la prima i quantitat total acumulada per al premi de la prima i de bingo acumulat, així com el nombre d'extraccions efectuades en cada partida, respectivament, per als premis de premi i de bingo acumulat. En acabar la sessió s'estendrà la diligència de tancament que firmaran els components de la taula.  
3. També es faran constar en l'acta, mitjançant diligències diferenciades, les incidències que s'hagen produït durant el desenrotllament de les partides.  
4. De les actes, se'n farà, almenys, una còpia per als servicis de control i inspecció del joc, que podran demanar la seua exhibició o enviament.  
5. En cas d'avaria del sistema informàtic, les actes s'estendran manualment en el llibre d'actes i s'haurà de comunicar immediatament als servicis territorials corresponents de la conselleria competent en matèria de joc.  
Article 44. Sistema d'arxiu i comprovació de partides  
1. Totes les sales de bingo, autoritzades i en funcionament, hauran de disposar d'un sistema informàtic, prèviament homologat, connectat a la taula de control, que recollirà totes les dades i les incidències que es produïsquen en cada partida i especialment: data de la sessió; ordre anual de la partida; ordre diari de la partida; valor facial del cartó i preu de la unitat de venda; sèrie o sèries posades a la venda i nombre de cartons que la componen; nombre total de cartons venuts; nombre dels cartons venuts de cada sèrie; sèrie i número d'ordre del primer i últim cartó venut; import total de les unitats de venda venudes; cartons tornats en la sala (sèrie i número d'ordre) d'acord amb el que establix el present reglament; quantitats corresponents als premis de línia, bingo, prima i quantitat total acumulada per al premi de bingo acumulat, així com el nombre d'extraccions efectuades en cada partida per al premi de prima i per al de bingo acumulat, respectivament; cartons anul·lats en la sala (sèrie i número d'ordre) d'acord amb el que establix el present reglament; hora d'inici i acabament de la sessió en la sala; import de premi de la línia, bingo i prima i bingo acumulat; quota de la taxa fiscal que grava els jocs de sort, envit i atzar, així com l'hora d'inici de cada partida, el nombre d'aparells auxiliars per a la pràctica del joc que s'utilitzen en cada partida i el nombre de cartons que juga cada aparell auxiliar; així mateix, hauran de quedar enregistrades en el suport informàtic les diligències i incidències que es donen en cada partida.  
2. El sistema informàtic abans esmentat recollirà la informació al·ludida dels tres últims mesos com a mínim, i a esta informació sols podran tindre accés els servicis de control i inspecció del joc de la conselleria competent en matèria de joc.  
3. En casos d'avaria s'efectuarà la diligència corresponent en el llibre d'actes indicant-hi la partida i l'hora en què s'ha produït l'avaria; esta diligència haurà de ser firmada pel caixer, el cap de sala i el locutor-venedor que anunciava els números en la dita partida; el joc es reprendrà i s'anotaran en els llibres d'actes les partides que es realitzen amb indicació de les dades que s'indiquen en l'apartat 2 de l'article 43 del present reglament.  
En el termini de tres dies hàbils, comptats des del dia en què es va produir l'avaria, s'haurà d'haver reparat o substituït el sistema informàtic.  
TÍTOL IV  
Règim sancionador  
CAPÍTOL I  
Infraccions i sancions  
Article 49. Faltes lleus  
Són infraccions o faltes lleus les tipificades com a tals en l'article 25 de la Llei 4/1988, de 3 de juny, de la Generalitat, i en particular:  
a) La no presència del personal necessari per al desenrotllament adequat de les funcions establides en l'article 35 i 36 del present reglament.  
b) No posseir un joc complet de recanvi de boles i un bombo addicional o màquina de reserva per als casos d'avaries.  
c) La prestació de servicis per personal sense l'acreditació professional oportuna.  
d) Sol·licitar propines als jugadors per part del personal de joc, o acceptar-ne a títol personal o, si és el cas, acceptar propines dels jugadors quan aquelles siguen expressament prohibides.  
e) La realització de les modificacions previstes en l'apartat 2 de l'article 23 del present reglament, sense la notificació a l'òrgan corresponent de l'administració.  
f) Realitzar treballs o exercir funcions, per part de qualsevol membre del personal al servici de les sales de bingo, distintes a les pròpies de la seua qualificació laboral, reflectida en l'acreditació personal corresponent.  
g) La no observança de qualsevol de les prescripcions establides en els articles 40 i 42 del present reglament.  
h) Permetre l'entrada a la sala de nous jugadors o visitants durant el desenrotllament de la partida.  
i) La no conservació dels cartons premiats, junt amb l'acta de la sessió.  
j) La realització d'una partida sense el reflex previ de les formalitats exigibles.  
k) La negativa a recollir en l'acta les reclamacions que desitgen formular els jugadors o els empleats de la sala.  
l) La falta de visibilitat per part dels jugadors dels plafons i les boles en pantalles i monitors.  
m) En general, l'incompliment dels requisits o prohibicions establits en la llei, els reglaments i les altres disposicions que els despleguen i completen que no tinguen la consideració d'infracció greu o molt greu.  
ANNEX  
1. DOTACIÓ DE PREMIS:  
La quantitat que s'ha de distribuir en cada partida es fixa en el 64% del valor facial de la totalitat dels cartons venuts en cada partida, que es durà a efecte de la forma següent:  
a) Al premi de línia: 7%  
b) Al premi de bingo: 48%  
c) Al premi de bingo acumulat: 4%  
d) Al premi de prima: 5%  
2. PRIMA:  
a) Valors: mínim 100 euros - màxim 1.200 euros  
b) Ordre d'extracció: bola 54 o anterior  
3. BINGO ACUMULAT:  
a) Escala de bola d'extracció:  
Bola 40 o anterior: seixanta per cent (60%) de la dotació de bossa acumulada.  
Bola 41: quinze per cent (15%) de la dotació de bossa acumulada.  
Bola 42: deu per cent (10%) de la dotació de bossa acumulada.  
Bola 43: cinc per cent (5%) de la dotació de bossa acumulada.  
b) Quantitat fixada com a límit màxim per a la dotació del bingo acumulat: cent mil euros (100.000 euros).  
4. BINGO SIMULTANI: El nombre de partides a realitzar en esta modalitat serà com a mínim una (1).  
5. CONDICIONS PER A LA PRÀCTICA DEL JOC DEL BINGO PER MITJÀ DE L'ÚS D'APARELLS AUXILIARS DE SUPORT AL JUGADOR O SISTEMES INFORMÀTICS HOMOLOGATS:   
- El nombre de cartons màxim que es permet jugar en una partida per aparell auxiliar de suport al jugador o sistemes informàtics serà de 30.  
- El nombre d'aparells que com a màxim pot tindre una sala de bingo no podrà ser superior al cinc per cent (5%) de la cabuda autoritzada de la sala de bingo.


Còpia Permalink ELI